“เอ็ม วิชั่น” แต่งตั้ง APM เป็น FA เตรียมพร้อมเข้าเทรด mai ปี 61
"เอ็ม วิชั่น" หรือ MVP แต่งตั้ง APM เป็น FA เตรียมพร้อมเข้าเทรด mai ปี 61 ระดมทุนเพื่อขยายธุรกิจด้านกีฬา-ท่องเที่ยว
20 ธ.ค. 2560

นายโอภาส เฉิดพันธุ์ ประธานเจ้าหน้าที่บริหาร บริษัท เอ็ม วิชั่น จำกัด (มหาชน) หรือ MVP เปิดเผยว่า บริษัทแต่งตั้ง บริษัท แอสเซท โปร แมเนจเม้นท์ จำกัด (APM) เป็นที่ปรึกษาทางการเงินเพื่อจัดโครงสร้างบริษัท โครงสร้างทางการเงิน และแปรสภาพเป็นบริษัทมหาชน เตรียมเข้าจดทะเบียนในตลาดหลักทรัพย์ เอ็ม เอ ไอ (mai) ซึ่งจะช่วยเพิ่มศักยภาพและขยายโอกาสในการแข่งขันทางธุรกิจของบริษัท ขณะที่คาดว่าจะเข้าซื้อขายใน mai ได้ในปี 61
ทั้งนี้ บริษัทเป็นผู้เชี่ยวชาญในการจัดงาน 3 ด้าน ได้แก่ โทรศัพท์มือถือ กีฬา และท่องเที่ยว เช่น งาน Thailand Mobile EXPO , งานแข่งขันกีฬาชิงแชมป์ประเทศไทย ภายใต้ชื่องาน Samsung Galaxy 10K Thailand Championship, ร่วมจัดการแข่งขันกีฬานานาชาติ เขาประทับช้างเทรล , ตะนาวศรีเทรล และ การบริการเครื่องที่ในส่วนของรถคาราวานสำหรับงานเทศกาลต่าง ๆ อาทิ เทศกาลดนตรี
โดยบริษัทเตรียมระดมทุนในตลาดหลักทรัพย์ mai เพื่อขยายธุรกิจด้านกีฬาและการท่องเที่ยว เนื่องจากมองว่า ในปี 61 มีแนวโน้มที่ดีตามนโยบายส่งเสริมการท่องเที่ยวจากภาครัฐ ซึ่งภาคการท่องเที่ยวคิดเป็นกว่า 20% ของตัวเลขการเติบโตของ GDP โดยบริษัทฯจะมีการแก้ปัญหาที่พักในการจัดงานอีเวนท์ต่าง ๆ ในต่างจังหวัด โดยเบื้องต้นในปี 61 จะเพิ่มรถบ้านเคลื่อนที่ (mobile car) เพื่อรองรับผู้เข้าพักให้ได้ราว 3-5 พันคน จากปีนี้ที่มีรถบ้านเคลื่อนที่ทั้งหมดราว 50 คัน
นอกจากนี้ในปี 61 บริษัทยังมีแผนรุกธุรกิจการจัดแสดงงานโทรศัพท์มือถือ ในต่างจังหวัดมากขึ้น เบื้องต้นคาดว่าจะเริ่มขยายไปยังหัวเมืองใหญ่ก่อน เพื่อให้ครอบคลุมพื้นที่ประเทศไทย ส่วนการจัดงานกีฬา บริษัทฯมีแผนการจัดงานราว 4-5 งาน มองว่ายังมีอุปสงค์ (Demand) ในตลาดอยู่ค่อนข้างมาก
ทั้งนี้ปัจจุบันความเสี่ยงในการดำเนินธุรกิจค่อนข้างน้อย เนื่องจากช่องว่างของ demand และ supply มีค่อนข้างมาก เนื่องจากยังไม่มีคู่แข่งการทำธุรกิจการจัดแสดงงานเกี่ยวกับโทรศัพท์
อีกทั้งยังมีโอกาสที่เข้ามาค่อนข้างมาก ปัจจุบันบริษัทฯมีสัดส่วนรายได้จาก กลุ่มธุรกิจการจัดแสดงงาน (Event) ราว 60% กลุ่มธุรกิจงานโฆษณาและเอเจนซี่ (Media&amp;Agency) ราว 20% และกลุ่มธุรกิจพาณิชย์อิเล็กทรอนิกส์ (e-Commerce) อีกราว 20%
“การเตรียมเป้าหมายเพื่อเข้าไปเป็นบริษัทจดทะเบียนในตลาดหลักทรัพย์ฯในครั้งนี้ถือว่าเป็นก้าวที่สำคัญ เพราะเมื่อบริษัทฯได้จดทะเบียนในตลาดหลักทรัพย์แล้วก็จะทำให้บริษัทฯมีโอกาสในการที่จะขยายธุรกิจให้เติบโตได้ รวมทั้งยังทำให้บริษัทฯ มีภาพลักษณ์ที่ส่งผลต่อความเชื่อมั่นต่อลูกค้า คู่ค้า รวมถึงความภาคภูมิใจของพนักงาน ตลอดจนเป็นการการสร้างรากฐานของบริษัทฯให้มีความมั่งคง และเติบโตอย่างยั่งยืน รวมทั้งยกระดับองค์กรให้มีความเป็นสากล และเป็นที่ยอมรับอีกด้วย” นายโอภาส กล่าว
ด้านนายสมภพ ศักดิ์พันธ์พนม ประธานกรรมการ บริษัท แอสเซท โปร แมเมจเม้นท์ จำกัด หรือ APM ในฐานะที่ปรึกษาทางการเงิน เปิดเผยว่า MVP อยู่ระหว่างการปรับโครงสร้างบริษัทฯ และการแปรสภาพเป็นบริษัทมหาชน รวมถึงการเตรียมยื่นแบบแสดงรายการข้อมูล (Firing) ให้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยคาดว่าจะแล้วเสร็จภายในไตรมาสที่ 1/61 และสามารถนำบริษัทฯเข้าตลาดหลักทรัพย์ mai ได้ภายในปี 61 ด้วย
ส่วน นายเสกสรรค์ ธโนปจัย ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด ระบุว่า MVP มีโอกาสที่จะเติบโตได้ในอนาคตในฐานะที่บริษัทฯ เป็นผู้เชี่ยวชาญในการจัดงานทั้ง 3 ด้าน ได้แก่ โทรศัพท์มือถือ (Mobile) กีฬา (Sport) และท่องเที่ยว (Tourism) เนื่องจากธุรกิจทั้ง 3 ด้านได้รับความนิยมจากผู้บริโภคเป็นจำนวนมากในปัจจุบัน
โดยเฉพาะในกลุ่มสินค้าประเภทโทรคมนาคมและการสื่อสาร รวมถึงผู้ใช้สมาร์ทโฟนในประเทศไทยจะเพิ่มสูงขึ้นอีก 25 ล้านคน และเข้าสู่ยุค Mobile First รวมถึงกิจกรรมวิ่งเพื่อสุขภาพและการท่องเที่ยวที่ได้รับความนิยมเป็นอย่างมาก มีการจัดกิจกรรมกว่า 700 รายการต่อปี มูลค่ารวมกว่า 1 หมื่นล้านบาท ซึ่งจากปัจจัยดังกล่าวส่งผลให้ MVP มีการเติบโตที่น่าสนใจในอนาคต